Oznámenie k stránkam prevádzkovaným spoločnosťou Pro Content s. r. o. a Web Content s. r. o.

K stránkam www.basne-portal.sk a www.downloads-portal.sk , ktoré prevádzkuje spoločnosť Pro Content s. r. o. a k stránkam www.basnici.sk, www.adventny-kalendar.sk a www.download-server.sk , ktoré prevádzkuje spoločnosť Web Content s. r. o. informujeme:

1.	V rámci kompetencií Slovenskej obchodnej inšpekcie (ďalej SOI) vykonávame šetrenie dodržiavania ustanovení zákona č. 22/2004 Z. z. o elektronickom obchode, zákona č. 108/2000 Z. z. o ochrane spotrebiteľa pri podomovom predaji a pri zásielkovom predaji a zákona č. 250/2007 Z. z. o ochrane spotrebiteľa. Podnikateľskému subjektu už bolo uložených niekoľko opatrení zabezpečiť, aby boli odstránené zistené nedostatky. Za  zistené  nedostatky  bude  voči  podnikateľskému  subjektu  začaté  správne  konanie o uložení pokuty.
2.	Akékoľvek požiadavky vo vzťahu k registrácii, prípadne k Vami neuskutočnenej registrácii, k úhrade faktúry, k zrušeniu zmluvy - registrácie, k odstúpeniu od zmluvy je potrebné adresovať na prevádzkovateľa webovej stránky. Kontaktné údaje sú zverejnené na príslušných stránkach v časti kontakty.
3.	Ak došlo k zneužitiu Vašej mailovej adresy, prevádzkovateľ je schopný poskytnúť Vám identifikačné údaje o počítači, z ktorého bola registrácia uskutočnená. Do riešenia tohto sporu SOI nemá kompetencie vstupovať, túto situáciu je možné riešiť len v trestno – právnom konaní. 
4.	Takisto SOI nemá kompetencie rozhodovať o otázke platnosti, či neplatnosti zmluvy a z toho vyplývajúcich záväzkov o úhrade. Túto kompetenciu majú jedine súdy. 
5.	Z uvedených dôvodov SOI sa nemôže domáhať práv v mene spotrebiteľa! V takom prípade môže byť nápomocná niektorá zo spotrebiteľských organizácií (zoznam spotrebiteľských združení je dostupný na http://www.economy.gov.sk/kontakty-na-spotrebitelske-zdruzenia-5933/127618s), ktoré sú zo zákona o ochrane spotrebiteľa oprávnené sprostredkovať riešenie sporu medzi spotrebiteľom a predávajúcim. Taktiež môže združenie zastupovať spotrebiteľa pri uplatnení si práv na súde, a preto Vám odporúčame obrátiť sa so žiadosťou o pomoc na niektorú zo spotrebiteľských organizácií.